Am Donschtig simmer denn mol chlige weg vo Frauefeld uf sonen Hügel ufe. Mir sind dasmol überbsetzt gsi und hend 20 Minute Ziit gha bis zum Sondestart. Serschtemol hemmer vo nix e Ahnig gha und hends nöd gschafft. Ajo, de Chef het gseit, das Kabel müend am schnellschte gleit werde. Und das isch min Job gsi. Denn haltet mir ah, ladet Kabel ab, i renn los und bi vorem Fahrzüüg am Ort gsi. Denn  chunt de Chef: "Müggler, wa machet si gopferdammi do?" - "Kabel verlegge." - "Und was machet si do obe??" - "Jo die Kabel müend do ufe!" - "Ah si sind scho do?" - "Jo!" Und denn heters Gsicht recht verzoge   Naja, het denn doch nöd klappet, mir hend 22 Minute gha. Erstelle und das ganze noch einmal. Zerscht aber Pause. I ha vergesse sBeret abzieh. "Müggler!" - "Hier!" (Und ha sBeret abzoge) - "Scho zspot!  Kennet Sie de Drü-Punkte-Befehl vo de Verschiebig?" - "Nei?" - "Si rennet zu de TE, rund 150m, machet döte 20 Ligestütz und denn renet si wider zrugg. Und wenn Si i drü Minute nöd wider do sind, denn chönd si nomel goh!" Jo und denn halt chlige gsecklet und gschnufet   Und denn gohts witer mit Sondiere. Mir hend anderi Jobs gha, aber i bi jo gern mit zwei Kabelrolle 150m de Hill deruf grennt und has  drum am andere abgno. Dasmol isch de Ballon verplatzt und die hend nomel eine mache müese - Ziit isch bi 20:38 halt zvill gsi. Erstelle und zMittag esse. Huere lässig gsi so mit Offizier ums Füür umehocke und brötle, so Jungwachtlageratmosphäre halt   Denn hend dOffizier afange flueche das sOffiziersbsteck eigentli nöd für höheri Unteroffizier segi und das die ab jetzt eigentli gopferdammi us de Gamelle  esse sötet *lol*   Am Nomi das ganze noch einmal. Dasmol en Schogijob gha und bin mit mim Teil recht schnell gsi, aber dKabel hend dasmol zlang brucht und drum hemmer 23:00 brucht. "Herre das chas nöd si!! Entweder si schaffets jetzt oder mir machet das no di ganz Nacht dure!" Okey nomel vollgas geh und denn hemmers mit 19:52 gschafft. Eigentli hetemers i 16 Minute gha, aber üsen Gruppefüehrer het saueklig  tue und het unbedingt es Signal vo 90dB wölle und 60 hendem nöd glanget. Naja, üs hends au scho gseit das 40 im Notfall langet. Denn hetemer no müese PD mache, aber es isch Essensziit gsi. Drum nur no go tanke und nofülle - und es Kabel flicke. Und zwor chunt uf de Siite sKabel use, und seb isch zchurz gsi. Zum das flicke mues mer dRolle abrolle, nozieh um zwei drü Meter und wider ufrolle. Und die Rolle isch 600m lang. "Müggler!" - "Hier!" - "Halten Sie das Kabel." - "Verstande!" - "Und jetzt rennet Sie!  Und zwor so schnell wie Si chönd, i ha hunger!" Zonk, denn renni halt 600m mit Gwehr, GTE und dem Kabel. Nochher recht tot gsi, aber immerhin hani nüm müese mitmache bim Staffleufwickle, wo sich no es paar Blotere a de Finger gholt hend   Und denn am Obig hemmer no en riise Hit chöne mache: Sport! Und zwor Fuessball und Unihockey. Und nöd ufem Sandplatz, sondern de geili Oberwachtmeischter het e Wiise  organisiert und en Teerplatz. Und denn simmer zwei Stund nonstop am seckle gsi. Hammer!